Тэхнічнае канструяванне — класіка тэхнічнай творчасці. Нездарма аднайменная секцыя ў праграме “ТэхнаІнтэлекту” кожны год значыцца пад нумарам 1. Удзельнікі секцыі прадстаўляюць на суд журы ўстройствы транспартнай, прамысловай, сельскагаспадарчай, ваеннай тэхнікі, станочнага абсталявання, абсталявання для палягчэння працы і атрымання пэўных навыкаў, для ўкаранення ў прамысловасць, сельскую гаспадарку, будаўніцтва. Не з’яўляюцца рэдкасцю ў згаданай секцыі і рыцарскія касцюмы, узбраенне, нават вырабы кавальскага майстэрства. Менавіта знаёмствам з праектамі юных канструктараў мы і пачнём сустракаць тэхнавясну.